PLANB-MACO แก้สัญญาบริหารสื่อฯต้าน “โควิด” งดค่าตอบแทนขั้นต่ำยาวถึง Q1/64
PLANB-MACO ผนึกกำลังต้าน "โควิด" งดค่าตอบแทนขั้นต่ำยาวถึง Q1/64
PLANB-MACO ผนึกกำลังต้าน "โควิด" งดค่าตอบแทนขั้นต่ำยาวถึง Q1/64
25 ธ.ค. 2563

บริษัท แพลน บี มีเดีย จำกัด (มหาชน) หรือ PLANB แจ้งว่าที่ประชุมคณะกรรมการบริษัทเมื่อวานนี้ (24 ธ.ค.) มีมติอนุมัติแก้ไขสัญญาบริหารจัดการเพื่อบริหารสื่อโฆษณา (Advertising Media Management and Service Agreement) ฉบับลงวันที่ 15 มกราคม พ.ศ. 2563 (สัญญาบริหารจัดการสื่อโฆษณา) กับบริษัท มาสเตอร์ แอด จำกัด (มหาชน) หรือ MACO โดยมีสาระสำคัญว่า MACO ตกลงยกเว้นค่าตอบแทนขั้นต่ำตามสัญญาบริหารจัดการสื่อโฆษณาให้แก่บริษัทสำหรับไตรมาสที่ 4/63 (ระหว่างวันที่ 1 ต.ค.-31 ธ.ค.63) และไตรมาสที่ 1/64 (ระหว่างวันที่ 1 ม.ค.-31 มี.ค.64)
โดยบริษัทจะต้องชำระค่าตอบแทนขั้นต่ำตามสัญญาล่วงหน้าให้แก่ MACO เป็นจำนวนเงินไม่เกิน 700 ล้านบาท สำหรับรอบระยะเวลา 1 เมษายน 2564 ถึง 31 มีนาคม 2565 (ค่าตอบแทนล่วงหน้า) ทั้งนี้ การแก้ไขเพิ่มเติมสัญญาดังกล่าวจะต้องได้รับอนุมัติจากที่ประชุมวิสามัญผู้ถือหุ้นครั้งที่ 1/2564 ของ MACO ซึ่งจะจัดขึ้นในวันที่ 19 มกราคม 2564
สำหรับการชำระค่าตอบแทนล่วงหน้าตามสัญญาบริหารจัดการสื่อโฆษณาสำหรับรอบระยะเวลา 1 เมษายน 2564 ถึง 31 มีนาคม 2565 ไม่เกิน 700 ล้านบาท ให้แก่ MACO จะทำให้บริษัทมีค่าใช้จ่ายลดลง เนื่องจากบริษัทได้รับการยกเว้นหน้าที่ในการชำระค่าตอบแทนขั้นต่ำสำหรับไตรมาสที่ 4/63 และไตรมาสที่ 1/64 ซึ่งบริษัทได้มีการประมาณการยอดขายที่จะเกิดขึ้นในไตรมาสที่ 4/63 และไตรมาสที่ 1/64 แล้ว คาดการณ์ได้ว่าผลประกอบการที่บริษัทได้รับมีจำนวนน้อยกว่าค่าตอบแทนขั้นต่ำตามสัญญาบริหารจัดการสื่อโฆษณา ที่บริษัทจะต้องจ่ายให้กับ MACO เป็นจำนวนเงินไตรมาสละ 169.11 ล้านบาท รวมเป็นเงินทั้งหมด 338.21 ล้านบาท สำหรับไตรมาสที่ 4/63 และไตรมาสที่ 1/64
ทั้งนี้เนื่องจากบริษัทได้รับผลกระทบอย่างต่อเนื่องจากสถานการณ์แพร่ระบาดของไวรัสโควิด-19 โดยเฉพาะอย่างยิ่งผลกระทบ ด้านการขายสื่อโฆษณา ซึ่งมียอดขายที่ลดลงอย่างมีนัยสำคัญ ทั้งนี้ การที่บริษัทได้ตกลงทำการชำระค่าค่าตอบแทนล่วงหน้าตามสัญญาบริหารจัดการสื่อโฆษณา จำนวน 700 ล้านบาท ในครั้งเดียวจะไม่ส่งผลกระทบต่อการชำระค่าตอบแทนขั้นต่ำในรอบระยะเวลา 1 เมษายน 2564 ถึง 31 มีนาคม 2565
 
 
 